**ՀՀ Տավուշի մարզպետ Արմեն Ղուլարյանի ելույթը հայ-ֆրանսիական ապակենտրոնացված համագործակցության 2-րդ համաժողովում 2013թ․ Հոկտեմբերի 15-17, Վալանս /Ֆրանսիա/**

**ԳՅՈՒՂԱՏՆՏԵՍՈՒԹՅՈՒՆԸ ՀՀ ՏԱՎՈՒՇԻ ՄԱՐԶԻ ԱՌԱՋԱՏԱՐ ՃՅՈՒՂ: ԳՈՐԾԸՆԿԵՐԱՅԻՆ ԱՇԽԱՏԱՆՔ**

Հարգելի պարոն նախագահող

Հարգելի պարոն Գևորգյան

Հարգելի բարեկամներ, հայրենակիցներ

Տիկնայք և պարոնայք

 Սիրով ողջունում եմ այս կարևոր միջոցառման բոլոր մասնակիցներին և շնորհակալություն հայտնում ապակենտրոնացված համագործակցության շրջանակներում Տավուշի մարզում իրականացված և իրականացվող աշխատանքների համար: Այդ բոլոր ծրագրերը նպաստել են գյուղական աղքատության կրճատմանը և ամբողջովին համապատասխանում են արզերի համաչափ զարգացմանն ուղղված Հայաստանի Հանրապետության կառավարության վարած ազգային քաղաքականությանը: Օ-Դը-Սենի դեպարտամենտի հետ մեր բոլոր համագործակցությունները իրենց դրական արդյունքն են տվել, և դրանք ոչ թե խոսքեր են, այլ արդեն կատարված, կատարվող, կամ կատարվելիք աշխատանքներ:

Հարգելի գործընկերներ, հաջողություն մաղթելով համաժողովի աշխատանքներին, խնդրում եմ Ձեր ակտիվությունը բոլոր քննարկումներին և համոզված եմ, որ այս համաժողովը ևս իր դրական ազդեցությունը կունենա հայ-ֆրանսիական և մասնավորապես ապակենտրոնացված համագործակծության հարաբերություններում:

Գյուղատնտեսությունը Տավուշի մարզի տնտեսության մեջ հանդիսանում է առաջատար ոլորտ, իսկ գյուղատնտեսության զարգացմանն ուղղված բոլոր միջոցառումները որպես առաջնահերթություններ սահմանվել են մարզի զարգացման ծրագրերում: Մենք կարևորում ենք ոչ միայն ենթակառուցվածքների վերականգնումը և ստեղծումը, այլ նաև բոլոր գործընթացներում անհրաժեշտ ենք համարում նորարարության, կրթական ծրագրերի, կոոպերատիվների ստեղծման հաջողված փորձերի և գիտելիքների կիրառումը: Այս ամենը մեր աշխատանքներում արդեն իրականություն է, իսկ Տավուշում մեր համատեղ աշխատանքը տվել է իր դրական օրինակները, որի համար կրկին իմ խորին շնորհակալությունն եմ հայտնում Հայաստանի Հանրապետության կառավարությանը՝ ի դեմս փոխվարչապետ պարոն Արմեն Գևորգյանի և մեր բոլոր ֆրանսիացի գործընկերներին, Օ-Դը-Սենի գլխավոր խորհրդի նախագահ պարոն Պատրիկ Դևեջյանին, խորհրդի աշխատակազմին, Ժան Պոլ Դովային, Էրվե Ինգարդիային, Օդիին, Նոյեմիին, ,,Հայաստան,, համահայկական հիմնադրամին՝ ի դեմս Արա Վարդանյանի, Ֆրանսիայի հայկական հիմնադրամին, Պետրոս Թերզյանին, Միշել Պազումյանին, Սուրեն Գևորգյանին և մյուսներին:

 Հարգելի գործընկերներ, որպեսզի ավելի պատկերացնելի լինեն ապակենտրոնացված համագործակցության շրջանակներում մեր համատեղ ուժերով իրականացված աշխատանքները, մի քանի խոսք մարզի և գյուղատնտեսության բնագավառի մասին: ՀՀ Տավուշի մարզը գտնվում է Հայաստանի Հանրապետության հյուսիս-արևելյան հատվածում։ Այն ընդգրկում է Իջևանի, Դիլիջանի, Նոյեմբերյանի և Բերդի (Շամշադինի) տարածաշրջանները։ Մարզը հարավում սահմանակից է ՀՀ Գեղարքունիքի և Կոտայքի մարզերին, արևմուտքում՝ ՀՀ Լոռու մարզին, հյուսիսում` Վրաստանին և արևելքում՝ Ադրբեջանին։ Մարզն ունի մոտ 300կմ միջպետական սահման: Մարզկենտրոնն է Իջևան քաղաքը: Մարզի տարածքը կազմում է 2704քկմ., որից գյուղատնտեսական նշանակության հողերը կազմում են 105931.2 հա կամ ընդհանուր տարածքի 39.2%-ը: Գյուղատնտեսությունը ապահովում է մարզի բնակչության հիմնական զբաղվածությունը, և գլխավոր նպատակն է գյուղացիական տնտեսությունների եկամուտների ավելացումը, ազգաբնակչությանը էկոլոգիապես մաքուր սննդամթերքներով ապահովումը և կայուն զարգացում ապահովելը: Ոլորտի ռազմավարությունը նպատակաուղղված է մարզի ոռոգման համակարգի բարելավմանը, գյուղատնտեսական մշակաբույսերի բերքատվության և արտադրության արդյունավետության բարձրացմանը, գյուղատնտեսական կենդանիների մթերատվության ավելացմանն ու հիվանդությունների կանխմանը, անասնապահական մթերքի որակի և արտադրության արդյունավետության բարձրացմանը, հողային և մարդկային ռեսուրսների լիարժեք օգտագործման ապահովմանը, հողային ռեսուրսների կայուն կառավարմանը, որն ուղղված է արոտավայրերի և գյուղատնտեսական նշանակության հողերի պահպանությանը, բարելավմանը և նպատակային օգտագործման ապահովմանը, գյուղատնտեսության արտադրական ենթակառուցվածքների բարելավմանը, գյուղմթերքի իրացման հնարավորությունների ընդլայնմանը, գյուղացիական տնտեսությունների մասնագիտական կարողությունների բարձրացմանը, գյուղատնտեսության վարկավորման մատչելիության բարձրացմանը և գյուղատնտեսության ոլորտում ապահովագրական համակարգի զարգացմանը: Մարզի գյուղատնտեսության համախառն արտադրանքը 2012 թվականին կազմել է 41.2 միլիարդ դրամ, մինչդեռ 2011թվականին այն կազմում էր 38.3 միլիարդ դրամ: Հանրապետության գյուղատնտեսական արտադրանքի ընդհանուր ծավալում այն կազմել է 4.9%՝ աճելով 0.5%-ով:

 Գյուղատնտեսության ոլորտում գերակշռել է անասնապահության ճյուղը, որի աճը նախորդ տարվա համեմատ կազմել է 12 %, իսկ բուսաբուծության ճյուղի աճը կազմել է 8.3%: Մարզում գյուղատնտեսական արտադրությունը հիմնականում կազմակերպվում է գյուղացիական տնտեսությունների միջոցով: 2011թ. հունվարի 1-ի դրությամբ մարզում գործում են 28342 գյուղացիական տնտեսություններ: Մարզում գործող գյուղացիական տնտեսությունների 66.8%-ը (14.6 հազ. տնտեսություն) զբաղվում է անասնապահությամբ: Մեր աշխատանքային փորձը ցույց է տվել, որ գյուղացիական տնտեսությունների մեծ քանակությունը իր հետ բերել է առավելագույն մասնատում, և այն պարունակում է կարողությունների փոշիացման մեծ վտանգ: Այս բացասական երևույթը կանխելու համար ՀՀ կառավարությունը մարզերում իրականացվող աշխատանքներում լուրջ տեղ է հատկացնում գյուղացիական տնտեսությունների խոշորացման /կոոպերացիաներ,կոոպերատիվներ, միություններ/ ներդրմանը, ինչպես նաև ուսումնամեթոդական ժամանակակից մեխանիզմների կիրառմանը:

 Մարզի բնակլիմայական պայմանները բարենպաստ են այգեգործության, հատկապես կորիզավոր, ընդավոր, մերձարևադարձային պտղատեսակների, հատապտուղների և խաղողի արտադրության զարգացման համար: Զարգացման միտումներ ունեն նաև մեղվաբուծությունը, ծխախոտագործությունը և կերարտադրությունը: Գյուղատնտեսական հիմնական մշակաբույսերի ցանքային տարածությունները կազմել են 14950 հա , աճը 2011թ. համեմատ կազմել է 460 հա:

 Հանրապետության մեջ մարզը զգալի մաս ունի տեխնիկական մշակաբույսերի մշակության տարածքով (39.1%): Բուսաբուծության ճյուղի արդյունավետ վարման հիմքը և վճռական գործոններից մեկը սերմնաբուծության և տնկարանային տնտեսության զարգացումն է՝ բարձրորակ սերմերի և տնկանյութի արտադրության, պահպանման և օգտագործման համապատասխան համակարգի ձևավորման հիման վրա:

 Անասնապահության բնագավառում մարզն ունի մսակաթնային անասնապահության և հատկապես խոզաբուծության զարգացման ուղղվածություն: Խոզերի գլխաքանակով հանրապետության մարզերի մեջ զբաղեցնում է առաջատար դիրք: 2012թ. մարզում առկա խոշոր եղջերավոր անասունների գլխաքանակը կազմել է 35960 գլուխ, 2011թ-34008 գլխի դիմաց: Աճը կազմել է 1952 գլուխ, կամ 5.7%:

 2012թ**.** անասնաբուծական մթերքի արտադրությունը կազմել է 13.0 (հազ. տոննա)

ա/ [իրացվել է անասուն և թռչուն սպանդի համար (կենդանի քաշով) 8.3 հազ. տոննա](file:///C%3A%5CUsers%5CUser%5CHayk%5CMy%20Documents%5CDownloads%5Chavelvac%206%20------%20%281%29.xls#RANGE!C23),

բ/ արտադրվել է կաթ 36.0 հազ. տոննա, ձու ՝ 42.9 մլն. hատ:

 Ոլորտի զարգացման ուղղությամբ մեծածավալ աշխատանքներ են իրականացվել Ֆրանսիայի Օ-Դը-Սեն նահանգի աջակցությամբ, որի ֆինանսավորմամբ իրականացվող աշխատանքները նպատակային են և ունեն հեռանկարային ազդեցություն: Հարկ է նշել, որ իրականացվող ծրագրերի շահառուներն են ոչ թե անհատները, այլ կոլեկտիվ տնտեսությունները, որոնց միջոցով մարզում մեծ թափ է ստացել ինտենսիվ անասնապահությունը:Իրականացվող ծրագրերի մասին առաջիկայում ավելի մանրամասն կներկայացվեն մեր գործընկերների կողմից:

 "Հայաստան" համահայկական հիմնադրամի Գյուղերի զարգացման ծրագրի հենքի վրա, "Հայաստան" համահայկական հիմնադրամի Ֆրանսիայի տեղական մարմնի և Ֆրանսիայի Օ-դը-Սեն նահանգի Գլխավոր խորհրդի նախաձեռնությամբ 2011թ. հուլիսին ստեղծվեց “ՀիմնաՏավուշ” զարգացման հիմնադրամը: «ՀիմնաՏավուշ» զարգացման հիմնադրամի ծրագիրը մշակվել է Ֆրանսիայի Օ-դը-Սեն նահանգի Գլխավոր խորհրդի և "Հայաստան" համահայկական հիմնադրամի Ֆրանսիայի տեղական մարմնի կողմից և հաստատվել "Հայաստան" համահայկական հիմնադրամի Հոգաբարձուների խորհրդի գերակա ծրագրով: Այն հանդիսանում է Տավուշի մարզում ՀՀ կառավարության կողմից գյուղատնտեսության զարգացմանն ուղղված բազմակողմանի միջոցառումների մի հատված: Այն նպատակ ունի ապահովել ,,ՀիմնաՏավուշ,, ծրագրի հստակ իրականացումը և շարունակականությունը, ստեղծված կառույցի հետագայում ինքնաֆինանսավորման հնարավորությունը, ինչպես նաև այդ ծրագրի ընթացքում կազմակերպվող միջոցառումների թափանցիկությունը և դրանց իրականացման համար տրամադրված գույքի և միջոցների օգտագործումը ծրագրի նպատակներին համապատասխան:

 2010թ. հոկտեմբեր 7-8-ը Երևանում տեղի ունեցավ Հայ-ֆրանսիական ապակենտրոնացված համագործակցության առաջին համաժողովը, իսկ 2011 մարտի 4 -ին Նանտերում Ֆրանսիայի Օ-դը-Սեն նահանգի եւ Հայաստանի Հանրապետության Տավուշի մարզի միջև ստորագրվեց ապակենտրոնացված համագործակցության շրջանակային համաձայնագիր, որի ստորագրումը Ֆրանսիայի Օ-դը-Սեն նահանգի Գլխավոր խորհրդի միջազգային համագործակցության քաղաքականության մաս է կազմում: Համաձայնագիրը համագործակցության գործողությունների ծրագիր է, ըստ որի նախատեսված է համատեղ իրականացնել գործողությունների ծրագիր սննդամթերքի անվտանգության բնագավառում՝ ապահովելով շահառուների եկամուտների կայուն աճ:

 Իրականացվող բոլոր ծրագրերի ընթացքը պարբերաբար դիտարկվել և վերահսկվել է ինչպես իրականացնողների, այնպես Էլ Տավուշի մարզպետարանի, ,,Հայաստան,, համահայկական հիմնադրամի, ՙՙՀիմնաՏավուշ՚՚ զարգացման հիմնադրամի, այնպես Էլ Ֆրանսիայի Հայկական հիմնադրամի և Օ-Դը-Սեն նահանգի ներկայացուցիչների կողմից: Կատարված ուսումնասիրությունների և քննարկումների արդյունքում ծրագրերը որակվել են որպես հաջողված փորձ և առաջարկվել որպեսզի դրանք լինեն շարունակական: Առաջարկություններն ընդունվել են Օ-Դը-Սեն նահանգի գլխավոր խորհրդի կողմից, և արդյունքում կնքվել է երկրորդ համաձայնագիրը՝ ծրագիրը երկարաձգելով մինչև 2015թ.:

 Համաձայնագրի շրջանակներում իրականացվել են բազմաթիվ մեծ ու փոքր ծրագրեր, որոնց մասին ավելի մանրամասն կներկայացնեն իմ գործընկերները: Ձեզ կտեղեկացնեն Տավուշ - Օ-Դը-Սեն համագործակծության շրջանակներում իրականացված աշխատանքների մասին, ինչպես նաև մեր համագործակցության առաջիկա անելիքների վերաբերյալ:

 Անցած տարիներին ՀՀ կառավարության անմիջական մասնակցությամբ, ներգրավելով միջազգային դոնոր կազմակերպությունների ուժերը, մեզ հաջողվել է գյուղատնտեսության բնագավառում իրականացնել բազմաթիվ կարևոր միջոցառումներ, որոնք նպաստել են մարզի տարբեր տարածաշրջաններում գյուղատնտեսության տարբեր ճյուղերի զարգացմանը: Մասնավորապես, ՀՀ պետբյուջեի, ինչպես նաև դոնոր կազմակերպությունների, Համաշխարհային բանկի, DFID, IFAD, ,,Հազարամյակների մարտահրավերներ-Հայաստան,, , ,,Հայաստան,, համահայկական հիմնադրամ, ,,Հիմնատավուշ,, զարգացման հիմնադրամ և այլն/ միջոցներով կառուցվեցին և հիմնանորոգվեցին ոռոգման համակարգեր /120 կմ, 5627մլն. դրամ/**,** որի արդյունքում ոռոգելի դարձան մոտ 8000հա հողատարածքներ: Նոյեմբերյանի և Իջևանի տարածաշրջաններում արդեն վերացած այգիների փոխարեն հիմնվեցին ավելի քան 400 հա նոր պտղատու /դեղձ, տանձ, խնձոր, թուզ, արքայանարինջ, ընկույզ, նեկտարին և այլն/ այգիներ, որոնց տարածքները տարեցտարի ընդլայնվում են: Մեծ ուշադրություն է դարձվել նաև վերամշակող ենթակառուցվածքների հիմնմանը և զարգացմանը, որի արդյունքում արդեն գործում է Երևանի ՙՙԱրարատ՚՚ կոնյակի գործարանի Բերդի մասնաճյուղն իր հնեցման արտադրամասով: Վերագործարկվել են Այրումի և Վարագավանի պահածոների գործարանները, իսկ Այգեձորում կառուցվել է նոր ժամանակակից հոսքագծերով պահածոների գործարան: Ակտիվացել են նաև մարզում գործող գինու գործարանները, որոնք տարեցտարի ավելացնում են մթերման ծավալները: Ակտիվություն է նկատվում ջերմոցային տնտեսությունների հիմնման և ծավալների ընդլայնման, ինչպես նաև չրանոցների և սառնարանային տնտեսությունների ստեղծման ուղղությամբ: Տարեցտարի ավելանում է ծխախոտի չորանոցների թիվը, դրանց թիվը 2012թ. հասել է 100-ի: Ավելացել են նաև ծխախոտի ցանքատարածությունները:

 Ընդհանուր առմամբ մարզում գյուղական համայնքների զարգացման նպատակով բացի գյուղատնտեսական ծրագրերից կարողացել ենք իրականացնել նաև բազմաթիվ այլ ծրագրեր, որոնց իրագործումը ուղղակի և անուղղակիորեն նպաստել է գյուղական աղքատության կրճատմանը: Խոսքը վերաբերում է ճանապարհաշինության, ջրամատակարարման, գազիֆիկացման, մշակութային և կրթական օջախների վերանորոգման և նորերի կառուցման գործընթացներին:

 Հուսով եմ, որ մեր հետագա համագործակցությունը կլինի արդյունավետ և կոչ եմ անում բոլոր ներկաներին համախմբվել այն գաղափարների շուրջ, որոնց իրագործումը կբերի գյուղական աղքատության նվազեցման, նոր աշխատատեղերի ստեղծման և, իհարկե, հեռանկարային ազդեցությամբ գյուղատնտեսական զարգացաց ենթակառուցվածքների համալիրի ստեղծման: Մենք ինքներս պատրաստակամ ենք մեր փորձով կիսվելու և հնարավորության սահմաններում աջակցելու համար:

 Շնորհակալություն ուշադրության համար:

**\*Ծանոթություն: Ելույթն ուղեկցվել է լրացուցիչ նյութերով, որոնցում ներկայացվել են թվեր, նկարներ, քարտեզներ:**